題九江王插劍泉
作者：呂本中
朝代：宋

paragraphs: 嬴氏方失鹿，群豪競奔馳。
較力爭勝負，未辨雄與雌。
項羽奮其中，氣壓諸侯師。
破關與救趙，九江實先之。
指揮半率土，自謂可立治。
孰知大蛇斷，天命潛已移。
隋何說淮南，禍福非面欺。
間行共歸漢，遂合垓下圍。
海岳既在主，智勇安所施。
不自晦圭角，寧能免嫌疑。
殺身膏草莽，爲復歸怨誰。
插劍郴岸口，泉溢何神奇。
載籍加隱括，曷嘗親到斯。
惜哉功名悮，徒令後世嗤。